KLASA: 034-05/24-01/95

URBROJ: 711-02-01/05-2024-04

Zagreb, 25. srpnja 2024.

**NENAD MRZLEČKI**

**ravnatelj Zavoda za hitnu medicinu Bjelovarsko-bilogorske županije**

**Predmet: mišljenje na zahtjev obveznika Nenada Mrzlečkog**

- daje se

Povjerenstvo za odlučivanje o sukobu interesa (u daljnjem tekstu: Povjerenstvo) je 24. lipnja 2024. zaprimilo zahtjev za davanjem mišljenja koji je podnio obveznik Nenad Mrzlečki, ravnatelj Zavoda za hitnu medicinu Bjelovarsko-bilogorske županije.

U podnesenom zahtjevu obveznik je zatražio mišljenje vezano uz mogućnost isplate regresa, dara za dijete, božićnice te ostalih materijalnih prava sukladno Kolektivnom ugovoru za djelatnost zdravstva i zdravstvenog osiguranja („Narodne novine“, br. 29/18., 35/19., 92/19., 56/20. i 3/23.) te Temeljnom kolektivnom ugovoru za zaposlenike u javnim službama („Narodne novine“, br. 29/24.) za ravnatelja Zavoda za hitnu medicinu kojem je osnivač jedinica područne (regionalne) samouprave, a sve temeljem odredbe članka 85.a Zakona o zdravstvenoj zaštiti.

Povjerenstvo je nastavno na zaprimljeni zahtjev od obveznika dopisom od 1. srpnja 2024. KLASA: 034-05/24-01/95, URBROJ: 711-02-01/06-2024-2, zatražilo dostavu Kolektivnog ugovora Zavoda, Odluku o imenovanju obveznika te dodatno očitovanje na koja se „ostala materijalna i druga prava iz radnog odnosa“ njegov zahtjev odnosi.

Obveznik je na navedeno traženje odgovorio dopisom od 12. srpnja 2024. UrBroj: 2103-74-24-1112 u kojem je specificirao ostala materijalna prava iz radog odnosa kako slijedi: dopust za školovanje, dodatak za rad u izvanrednim radnim okolnostima, poseban dodatak na plaću, dodaci za uspješnost na radu, regres, pomoć, dnevnice i naknade troškova putovanja, naknada za trošak prijevoza, naknada za korištenje privatnog automobila, naknada troškova u slučaju rada na izdvojenom mjestu rada, jubilarna nagrada, dar u prigodi dana Svetog Nikole, božićnica, nagrada za uskršnje blagdane, naknade po osnovi izuma i tehničkog unapređenja, sistematski pregledi, obvezna edukacija za potrebe poslodavca, troškovi edukacije, dopust za školovanje, neplaćeni dopust. Obveznik je također dostavio Kolektivni ugovor za djelatnost zdravstva i zdravstvenog osiguranja, Temeljni kolektivni ugovor za zaposlenike u javnim službama te Odluku o imenovanju ravnatelja Zavoda za hitnu medicinu Bjelovarsko-bilogorske županije od 11. veljače 2022., UrBroj: 2103-74-22-0160/9/6, kojom je isti imenovan na navedenu dužnost.

Povodom navedenog zahtjeva obveznika, Povjerenstvo je na temelju članka 32. stavka 1. podstavka 3. Zakona o sprječavanju sukoba interesa („Narodne novine“, br. 143/21. i 36/24., u daljnjem tekstu: ZSSI) na 56. sjednici održanoj 25. srpnja 2024. obvezniku dalo mišljenje kako slijedi.

Člankom 8. stavcima 3. i 4. ZSSI-a propisano je da su obveznici, u slučaju dvojbe predstavlja li neko ponašanje povredu odredaba toga Zakona o sukobu interesa ili drugog zabranjenog ili propisanog ponašanja predviđenog tim Zakonom, dužni zatražiti mišljenje Povjerenstva, koje je Povjerenstvo dužno dati najkasnije u roku od 15 dana od dana primitka zahtjeva obveznika.

Sukladno članku 7. točki d) ZSSI-a, obveznicima je zabranjeno primiti dodatnu naknadu za poslove obnašanja javnih dužnosti. Prema članku 5. stavku 1. točki 2. ZSSI-a plaća obveznikaje svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 3. stavkom 1. točkom 65. ZSSI-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu toga Zakona.

Člankom 70. Zakona o zdravstvenoj zaštiti („Narodne novine“, br. 100/18., 125/19., 147/20., 119/22., 156/22., 33/23. i 36/24.) propisani su osnivači zdravstvenih ustanova te je stavkom 4. toga članka propisano da zavod za hitnu medicinu osniva jedinica područne (regionalne) samouprave odnosno Grad Zagreb.

Člankom 85.a stavkom 1. Zakona o zdravstvenoj zaštiti propisano je da za vrijeme obnašanja dužnosti ravnatelj zdravstvene ustanove kojoj je osnivač Republika Hrvatska ili jedinica lokalne i područne (regionalne) samouprave odnosno Grad Zagreb ima pravo na plaću te ostala materijalna i druga prava iz radnog odnosa u skladu s propisima kojima se uređuju navedena prava u sustavu zdravstva dok je stavkom 2. istoga članka Zakona o zdravstvenoj zaštiti propisano da se na prava i obveze ravnatelja zdravstvene ustanove koja nisu utvrđena tim Zakonom primjenjuju odredbe zakona kojim se uređuje sprječavanje sukoba interesa. Navedene odredbe stupile su na snagu stupanjem na snagu Zakona o izmjenama i dopunama Zakona o zdravstvenoj zaštiti („Narodne novine“, br. 33/23.), dana 1. travnja 2023.

Uvidom u sudski registar Trgovačkog suda u Bjelovaru utvrđeno je da je Bjelovarsko-bilogorska županija jedini osnivač Zavoda za hitnu medicinu Bjelovarsko-bilogorske županije slijedom čega je ravnatelj navedene ustanove obveznik u smislu odredbi ZSSI-a.

Zakonska odredba koja se odnosi na zabranu primitka dodatnih naknada obvezuje sve obveznike ZSSI-a, neovisno o tome koju dužnost iz članka 3. stavaka 1. ili 2. ZSSI-a obnašaju, osim ako posebnim zakonom za pojedine kategorije obveznika nije drukčije propisano.

Cijeneći citirane odredbe Zakona o zdravstvenoj zaštiti, Povjerenstvo zaključuje da bi ravnatelji zdravstvenih ustanova, kojima je osnivač Republika Hrvatska ili jedinica lokalne i područne (regionalne) samouprave odnosno Grad Zagreb, imali pravo na isplatu onih materijalnih prava (božićnice, regresa i dr.) na koja imaju pravo temeljem propisa kojima se uređuju navedena prava u sustavu zdravstva, kako je to navedenim posebnim zakonom i određeno.

Ne ulazeći u tumačenje propisa iz područja zdravstva, Povjerenstvo ukazuje da je Ustavni sud Republike Hrvatske u više svojih odluka, primarno u odluci U-II-188/2002 od 6. ožujka 2002., zauzeo stajalište kako kolektivni ugovori nemaju značaj propisa, pritom ukazujući kako se propisom podrazumijeva akt opće-obveznog karaktera iza kojeg stoji državna vlast (bilo direktno, kada propis donose državna tijela, bilo indirektno, kada propis donose drugi subjekti na temelju javnih ovlasti), koji uređuje odnose na općenit (apstraktan) način i odnosi se u pravilu na neodređeni krug adresata.

Povjerenstvo naposljetku posebno ističe da je 12. travnja 2022. donijelo Dopunu Smjernice o zabrani primitka dodatne naknade, Broj: 711-I-518-R-34/22-02-17, u kojoj je izrijekom navelo primitke koje obveznici navedeni u članku 3. stavcima 1. i 2. ZSSI-a, a koji temeljem ugovora o radu ili svakog drugog akta o zasnivanju radnog odnosa obnašaju javnu dužnost, smiju primiti pored plaće koju primaju za njezino obnašanje i koji stoga ne predstavljaju dodatnu naknadu za obnašanje javne dužnosti čiji bi primitak bio suprotan članku 7. točki d) ZSSI-a. Sukladno tome, pojedine naknade koje je obveznik u svojoj dopuni zahtjeva za davanjem mišljenja specificirao ne predstavljaju dodatne naknade čije bi primanje obveznicima bilo zabranjeno (npr. dnevnice i naknade troškova putovanja, naknada za trošak prijevoza, naknada za korištenje privatnog automobila, obvezna edukacija za potrebe poslodavca i sl.).

Slijedom navedenog, Povjerenstvo je dalo mišljenje kako je naprijed navedeno.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Nenad Mrzlečki, elektroničkom poštom
2. Objava na internetskoj stranici Povjerenstva
3. Pismohrana